中夜聞大雷雨
作者：陸游
朝代：宋

paragraphs: 雷車駕雨龍盡起，電行半空如狂矢。
中原戰爭五十年，上帝震怒初一洗。
黄頭女真褫魂魄，面縳軍門争請死。
已聞三箭定天山，何啻積甲齊熊耳。
捷書馳騎奏行宫，近臣上壽天顔喜。
閤門明日催賀班，雲集千官摩劍履。
長安父老請移蹕，願見六龍臨渭水。
從今身是太平人，敢憚安西九千里。